༈མདོ་ཁམས་ཆུ་བཞི་སྒང་དྲུག་ཚོགས་པའི་ངོས་ནས་བོད་མིའི་སྒྲིག་འཛུགས་ལ་དབུ་འོག་དཔུང་འདེགས་ཆེད་༸རྒྱལ་བ་དོན་གྱི་བདག་པོའི་བཀའ་དགོངས་བཞིན་གཞོན་སྐྱེས་ཚོར་ཤེས་ཡོན་ལ་སྐུལ་ལྕག་དང་རྒྱབ་སྐྱོར་མཚོན་དོད་དུ་སློབ་ཕྲུག་རེར་ཧིན་སྒོར་༡༥༠༠༠ནས་༡༠༠༠༠༠བར་གྱི་སློབ་ཡོན་མཐུན་འགྱུར་ཞིག་སློབ་ཕྲུག་གྲངས་༦༧ལ་ཞུ་བཞིན་པ་ལྟར་འདི་ལོའང་འབུལ་གཏན་ཁེལ་ཡོད།དེ་བཞིན་རྒན་རབས་རྣམ་པར་བརྩི་བཀུར་དང་བཀའ་དྲིན་རྗེས་དྲན་སླད་ཆུ་སྒང་དགེ་རྩ་ཚོགས་པར་བརྒྱུད་ལོ་ལྟར་རྒན་རབས་༡༠༠ལ་འཚོ་སྣོན་འབུལ་བཞིན་པ་ཁག་ལས་ས་མིག་སྟོང་པ་བྱུང་ཚེ་དེ་དག་ལའང་རིམ་པས་འབུལ་འཆར་ལགས།དེ་ལས་ཀྱང་འདི་ལོར་གསར་གཏོད་བྱས་པའི་བོད་ཡིག་གི་ལམ་ནས་མཐོ་སློབ་འགྲིམ་མཁན་གྱི་སློབ་ཕྲུག་གྲངས་༥ལ་ལོ་རེར་ཧིན་སྒོར་༡༠༠༠༠རེ་སློབ་ཡོན་འབུལ་གཏན་ཁེལ་ཡོད་པས་གཤམ་གསལ་ཆ་རྐྱེན་ཚང་རིགས་རྣམ་པས་འདི་ལོའི་ཕྱི་ཟླ་༣ཚེས་༡༥ནང་ཚུན་དབུས་ལ་སྙན་ཞུ་ངེས་འབྱོར་དགོས།